Πρόσκληση υποβολής παρατηρήσεων επι του σχεδίου κανονισμού της Επιτροπής οσον αφορά την εφαρμογή των άρθρων 87 και 88 της συνθήκης ΕΚ στις κρατικές ενισχύσεις που χορηγούνται στις μικρομεσαίες επιχειρήσεις οι όποιες δραστηριοποιούνται στην παραγωγή, τη μεταποίηση και την εμπορία αλιευτικών προϊόντων

(2003/C 265/03)

Τα ενδιαφερόμενα μέρη μπορούν να υποβάλουν τις παρατηρήσεις τους, εντός προθεσμίας ενός μηνός από την ημερομηνία δημοσίευσης του παρόντος σχεδίου κανονισμού, στην ακόλουθη διεύθυνση: Commission européenne Direction générale de la pêche Unité D.3

99, rue Joseph II

B - 1049 Bruxelles Φαξ (32-2) 29 51 942 e-mail: fish-aidesdetat@cec.eu.int

Σχέδιο κανονισμού της Επιτροπής σχετικά με την εφαρμογή των άρθρων 87 και 88 της συνθήκης ΕΚ στις κρατικές ενισχύσεις προς μικρομεσαίες επιχειρήσεις που δραστηριοποιούνται στην παραγωγή, μεταποίηση και εμπορία προϊόντων αλιείας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 994/98 του Συμβουλίου, της 7ης Μαΐου 1998, για την εφαρμογή των άρθρων 92 και 93 της συνθήκης για την ίδρυση της Ευρωπαϊκής Κοινότητας σε ορισμένες κατηγορίες οριζόντιων κρατικών ενισχύσεων(1), και ιδίως το άρθρο 1 παράγραφος 1 εδάφιο α) στοιχείο i),

Μετά τη δημοσίευση σχεδίου του παρόντος κανονισμού,

Μετά από διαβουλεύσεις με τη συμβουλευτική επιτροπή κρατικών ενισχύσεων,

Εκτιμώντας τα εξής:

(1) Ο κανονισμός (ΕΚ) αριθ. 994/98 εξουσιοδοτεί την Επιτροπή να δηλώνει, σύμφωνα με το άρθρο 87 της Συνθήκης, ότι, υπό ορισμένες συνθήκες, ενισχύσεις σε μικρές και μεσαίες επιχειρήσεις είναι συμβατές με την κοινή αγορά και δεν υπόκεινται σε κοινοποίηση κατά το άρθρο 88 παράγραφος 3 της Συνθήκης.

(2) Ο κανονισμός (ΕΚ) αριθ. 70/2001 της Επιτροπής, της 12ης Ιανουαρίου 2001, σχετικά με την εφαρμογή των άρθρων 87 και 88 της συνθήκης ΕΚ στις κρατικές ενισχύσεις προς μικρές και μεσαίες επιχειρήσεις(2) δεν έχει εφαρμογή σε δραστηριότητες που συνδέονται με την παραγωγή, μεταποίηση ή εμπορία προϊόντων που περιλαμβάνονται στο παράρτημα Ι της Συνθήκης.

(3) Η Επιτροπή έχει εφαρμόσει τα άρθρα 87 και 88 της Συνθήκης σε μικρές και μεσαίες επιχειρήσεις που δραστηριοποιούνται στην παραγωγή, μεταποίηση και εμπορία προϊόντων αλιείας σε πολυάριθμες αποφάσεις και έχει επίσης εξαγγείλει την πολιτική της, τελευταία στις κατευθυντήριες γραμμές για την εξέταση των κρατικών ενισχύσεων στα προϊόντα αλιείας και την υδατοκαλλιέργεια(3) (στο εξής αναφερόμενες ως "κατευθυντήριες γραμμές για τα προϊόντα αλιείας"). Υπό το φως της σημαντικής εμπειρίας της Επιτροπής στην εφαρμογή των άρθρων αυτών σε μικρές και μεσαίες επιχειρήσεις που δραστηριοποιούνται στην παραγωγή, μεταποίηση και εμπορία προϊόντων αλιείας, ενδείκνυται, με σκοπό να διασφαλιστεί ικανή εποπτεία και απλούστευση των διοικητικών διαδικασιών χωρίς να εξασθενήσει η παρακολούθηση της Επιτροπής, η Επιτροπή να κάνει χρήση των εξουσιών που της παρέχονται από τον κανονισμό (ΕΚ) αριθ. 994/98 και για μικρές και μεσαίες επιχειρήσεις που δραστηριοποιούνται στην παραγωγή, μεταποίηση και εμπορία προϊόντων αλιείας, στο μέτρο που το άρθρο 89 της Συνθήκης έχει αναγνωριστεί ότι εφαρμόζεται στα προϊόντα αυτά.

(4) Η συμβατότητα των κρατικών ενισχύσεων στον τομέα των προϊόντων αλιείας αξιολογείται από την Επιτροπή με βάση τους στόχους τόσο της πολιτικής για τον ανταγωνισμό όσο και της κοινής αλιευτικής πολιτικής (ΚΑΠ).

(5) Ο παρών κανονισμός θα πρέπει να καλύπτει ενισχύσεις που χορηγούνται στον τομέα των προϊόντων αλιείας, οι οποίες εγκρίνονται σε συνήθη βάση εδώ και χρόνια από την Επιτροπή. Οι ενισχύσεις αυτές δεν απαιτούν εκτίμηση περίπτωση προς περίπτωση της συμβατότητάς τους με την κοινή αγορά από την Επιτροπή, εφόσον συμφωνούν με τους όρους που προβλέπονται για τα διαρθρωτικά ταμεία στον κανονισμό (ΕΚ) αριθ. 2792/1999 για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας όπως τροποποιήθηκε τελευταία από τον κανονισμό (ΕΚ) αριθ. 2369/2002(4) και υπό ορισμένες άλλες προϋποθέσεις.

(6) Ο κανονισμός θα πρέπει να καλύπτει τις ακόλουθες ενισχύσεις: ενίσχυση για την προώθηση ή/και διαφήμιση προϊόντων αλιείας, ενίσχυση σε ομάδες παραγωγών, ενίσχυση για την προστασία και ανάπτυξη θαλάσσιων πόρων, ενίσχυση για καινοτόμα μέτρα και τεχνική βοήθεια, ενίσχυση για λιμενικές αλιευτικές εγκαταστάσεις, ενίσχυση για διάλυση αλιευτικών σκαφών, ενίσχυση για ορισμένα κοινωνικοοικονομικά μέτρα, ενίσχυση για επενδύσεις με σκοπό τη μεταποίηση ή/και εμπορία προϊόντων αλιείας και ενίσχυση για επενδύσεις στην υδατοκαλλιέργεια και την αλιεία σε εσωτερικά ύδατα.

(7) Ο παρών κανονισμός δεν θίγει τη δυνατότητα των κρατών μελών να κοινοποιούν ενισχύσεις σε μικρές και μεσαίες επιχειρήσεις που δραστηριοποιούνται στην παραγωγή, μεταποίηση και εμπορία προϊόντων αλιείας. Οι κοινοποιήσεις αυτές θα πρέπει να αξιολογούνται από την Επιτροπή βάσει των κατευθυντήριων γραμμών για τα προϊόντα αλιείας, και υπό το φως του παρόντος κανονισμού.

(8) Ενισχύσεις τις οποίες τα κράτη μέλη σκοπεύουν να χορηγήσουν στον τομέα των προϊόντων αλιείας αλλά οι οποίες δεν εμπίπτουν στον πεδίο εφαρμογής του παρόντος κανονισμού, ή άλλων κανονισμών που έχουν εκδοθεί δυνάμει του άρθρου 1 του κανονισμού (ΕΚ) αριθ. 994/98, θα πρέπει να εξακολουθήσουν να υπόκεινται στην απαίτηση κοινοποίησης του άρθρου 88 παράγραφος 3 της Συνθήκης. Οι ενισχύσεις αυτές θα πρέπει να αξιολογούνται υπό το φως των κατευθυντήριων γραμμών για τα προϊόντα αλιείας. Τέτοιες περιπτώσεις είναι ιδίως η περίπτωση της ενίσχυσης για ανανέωση στόλου και για τον εξοπλισμό ή εκσυγχρονισμό αλιευτικών σκαφών, της ενίσχυσης για χρηματοδοτική αντιστάθμιση μέτρων προσωρινής διακοπής αλιευτικών δραστηριοτήτων, της ενίσχυσης για μόνιμη μεταφορά αλιευτικών σκαφών σε τρίτη χώρα, για εισοδηματική και επιχειρησιακή ενίσχυση, της ενίσχυσης για αποκατάσταση ζημιών που προκλήθηκαν από φυσικές καταστροφές ή εξαιρετικά συμβάντα.

(9) Ο παρών κανονισμός θα πρέπει να εξαιρεί της υποχρέωσης κοινοποίησης κάθε ενίσχυση που πληροί όλες τις θεσπιζόμενες από αυτόν απαιτήσεις, και κάθε καθεστώς ενισχύσεων, υπό την προϋπόθεση ότι κάθε ενίσχυση που ενδέχεται να παρασχεθεί βάσει του εν λόγω καθεστώτος πληροί όλες τις σχετικές απαιτήσεις του παρόντος κανονισμού. Καθεστώτα ενισχύσεων και μεμονωμένες επιχορηγήσεις εκτός οιουδήποτε καθεστώτος ενισχύσεων θα πρέπει να περιλαμβάνουν ρητή αναφορά στον παρόντα κανονισμό.

(10) Προκειμένου να υπάρχει συνοχή με χρηματοδοτούμενα από την Κοινότητα μέτρα στήριξης, τα ανώτατα όρια ενίσχυσης που καλύπτονται από τον παρόντα κανονισμό θα πρέπει να είναι ίσα με εκείνα που ορίζονται για το ίδιο είδος ενίσχυσης στον κανονισμό (ΕΚ) αριθ. 2792/1999. Για τη διατήρηση μιας γενικής πειθαρχίας στις κρατικές ενισχύσεις στον τομέα των προϊόντων αλιείας, ο κανονισμός δεν θα πρέπει να εφαρμόζεται εάν το συνολικό ποσό των χορηγούμενων ενισχύσεων κάθε χρόνο από ένα κράτος μέλος ανά κατηγορία ενισχύσεων υπερβαίνει ένα μέγιστο ποσό, υπολογιζόμενο από την Επιτροπή για κάθε κράτος μέλος με βάση το μέσο συνολικό ύψος των νομίμως χορηγηθεισών ενισχύσεων από όλα τα κράτη μέλη για την ίδια κατηγορία κατά τη διάρκεια των ετών 2001, 2002 και 2003 και προβλεπόμενο για κάθε κράτος μέλος κατ' αναλογία μιας σταθμισμένης εφαρμογής των αντικειμενικών κριτηρίων του κύκλου εργασιών στον τομέα της αλιείας, της απασχόλησης στον τομέα της αλιείας και του επιπέδου παρέμβασης των κοινοτικών διαρθρωτικών ταμείων. Ο περιορισμός αυτός δεν θα πρέπει να εφαρμόζεται στις ενισχύσεις για τη μόνιμη διακοπή αλιευτικών δραστηριοτήτων μέσω διάλυσης αλιευτικών σκαφών ή διάθεσής τους για μη κερδοσκοπικούς σκοπούς άλλους εκείνων της αλιείας ούτε σε ορισμένα κοινωνικοοικονομικά μέτρα.

(11) Είναι βασικό να μη χορηγείται ενίσχυση σε περιπτώσεις που δεν συνάδουν με το κοινοτικό δίκαιο και, ιδιαίτερα, με κανόνες της κοινής αλιευτικής πολιτικής. Ενισχύσεις μπορούν συνεπώς να χορηγούνται από ένα κράτος μέλος στον τομέα της αλιείας μόνον εάν τα χρηματοδοτούμενα μέτρα και τα αποτελέσματά τους είναι σύμφωνα με το κοινοτικό δίκαιο. Πριν από τη χορήγηση οποιασδήποτε ενίσχυσης, τα κράτη μέλη θα πρέπει να διασφαλίζουν ότι οι δικαιούχοι κρατικής ενίσχυσης συμμορφώνονται με τους κανόνες της ΚΑΠ.

(12) Σύμφωνα με καθιερωμένη πρακτική της Επιτροπής, και με σκοπό να διασφαλιστεί ότι η ενίσχυση είναι αναλογική και περιορίζεται στο αναγκαίο ποσό, τα κατώτατα όρια θα πρέπει κανονικά να εκφράζονται ως εντάσεις ενισχύσεως σε σχέση με μια σειρά επιλέξιμων δαπανών αντί ως μέγιστα ποσά ενίσχυσης.

(13) Ως εκ της ανάγκης να επιτευχθεί η κατάλληλη ισορροπία μεταξύ ελαχιστοποίησης των στρεβλώσεων του ανταγωνισμού στον ενισχυόμενο τομέα και των στόχων του παρόντος κανονισμού, δεν θα πρέπει να εξαιρούνται μεμονωμένες ενισχύσεις που υπερβαίνουν ένα καθορισμένο μέγιστο ποσό, άσχετα με το αν παρέχονται ή όχι στα πλαίσια κάποιου καθεστώτος ενισχύσεων που εξαιρείται της υποχρέωσης κοινοποίησης βάσει του παρόντος κανονισμού.

(14) Για να εξαλειφθούν διαφορές που μπορεί να οδηγήσουν σε στρεβλώσεις του ανταγωνισμού και για να διευκολυνθεί ο συντονισμός μεταξύ διαφόρων κοινοτικών και εθνικών πρωτοβουλιών σχετικών με μικρές και μεσαίες επιχειρήσεις, ως ορισμός των "μικρών και μεσαίων επιχειρήσεων" για τους σκοπούς του παρόντος κανονισμού θα πρέπει να ληφθεί εκείνος του κανονισμού (ΕΚ) αριθ. 70/2001.

(15) Για να προσδιοριστεί αν μια ενίσχυση είναι συμβατή ή όχι με την κοινή αγορά δυνάμει του παρόντος κανονισμού, είναι αναγκαίο να λαμβάνεται υπόψη η ένταση της ενίσχυσης και επομένως το ποσό της ενίσχυσης εκφρασμένο σε ισοδύναμο επιδότησης. Ο υπολογισμός του ισοδυνάμου επιχορηγήσεως ενισχύσεως καταβαλλόμενης σε πολλαπλές δόσεις και ενισχύσεως με τη μορφή δανείου με ευνοϊκούς όρους απαιτεί τη χρήση των επιτοκίων της αγοράς που επικρατούν κατά το χρόνο της μη επιστρεπτέας ενίσχυσης. Με σκοπό την ομοιόμορφη, διαφανή και απλή εφαρμογή των κανόνων για τις κρατικές ενισχύσεις, τα επιτόκια της αγοράς για τους σκοπούς του παρόντος κανονισμού θα πρέπει να θεωρούνται ως επιτόκια αναφοράς, υπό την προϋπόθεση ότι, σε περίπτωση δανείου με ευνοϊκούς όρους, το δάνειο θα καλύπτεται από κανονική εγγύηση και δεν θα εμπερικλείει ιδιαίτερους κινδύνους. Τα επιτόκια αναφοράς θα πρέπει να είναι εκείνα που καθορίζονται περιοδικώς από την Επιτροπή με βάση αντικειμενικά κριτήρια και δημοσιεύονται στην Επίσημη Εφημερίδα της Ευρωπαϊκής Ένωσης και στο Διαδίκτυο.

(16) Έχοντας υπόψη το άρθρο 87 παράγραφος 3 εδάφιο γ) της Συνθήκης, η ενίσχυση δεν θα πρέπει κανονικά να έχει ως αποκλειστικό αποτέλεσμα τη συνεχή ή περιοδική μείωση του λειτουργικού κόστους που θα πρέπει κανονικά να φέρει ο δικαιούχος, αλλά να είναι αναλογική προς τα μειονεκτήματα που πρέπει να αντιμετωπίζει για να διασφαλίζονται τα κοινωνικοοικονομικά οφέλη τα οποία ενδιαφέρουν την Κοινότητα. Μέτρα κρατικής ενίσχυσης που επιζητούν απλώς τη βελτίωση της οικονομικής κατάστασης των παραγωγών αλλά τα οποία δεν συνεισφέρουν κατά κανένα τρόπο στην ανάπτυξη του τομέα και, ιδιαίτερα, ενισχύσεις που χορηγούνται αποκλειστικά βάσει τιμής, ποσότητας, μονάδας παραγωγής ή μονάδας του μέσου παραγωγής θεωρούνται ότι συνιστούν επιχειρησιακές ενισχύσεις που είναι ασύμβατες με την κοινή αγορά. Περαιτέρω, τέτοιες ενισχύσεις είναι επίσης πιθανόν να δράσουν παρεμβατικά στους μηχανισμούς των κοινών οργανώσεων των αγορών. Είναι συνεπώς σκόπιμο να περιοριστεί το πεδίο εφαρμογής του παρόντος κανονισμού σε ενισχύσεις για επενδύσεις, καθώς και σε ενισχύσεις για ορισμένα κοινωνικοοικονομικά μέτρα.

(17) Για να διασφαλιστεί ότι η ενίσχυση είναι αναγκαία και δρα ως κίνητρο ανάπτυξης ορισμένων δραστηριοτήτων, ο παρών κανονισμός δεν θα πρέπει να εξαιρεί ενισχύσεις για δραστηριότητες στις οποίες ο δικαιούχος εμπλέκεται ήδη από μόνος του υπό συνθήκες αγοράς. Δεν θα πρέπει να χορηγείται οποιαδήποτε ενίσχυση για δραστηριότητες που έχουν ήδη αναληφθεί.

(18) Ο παρών κανονισμός δεν θα πρέπει να εξαιρεί ενισχύσεις σωρευτικού τύπου με άλλες κρατικές ενισχύσεις, συμπεριλαμβανομένων ενισχύσεων χορηγούμενων από εθνικές, περιφερειακές ή τοπικές αρχές, με κρατική στήριξη παρεχόμενη στα πλαίσια του κανονισμού (ΕΚ) αριθ. 2792/1999 ή με κοινοτική βοήθεια, σε σχέση με τις ίδιες επιλέξιμες δαπάνες, όταν η άθροιση αυτή υπερβαίνει τα κατώτατα όρια που καθορίζονται στον εν λόγω κανονισμό.

(19) Για να διασφαλιστεί διαφάνεια και αποτελεσματική παρακολούθηση, σύμφωνα με το άρθρο 3 του κανονισμού (ΕΚ) αριθ. 994/98, είναι σκόπιμο να καθιερωθεί ένα τυποποιημένο έντυπο με το οποίο τα κράτη μέλη να παρέχουν στην Επιτροπή συνοπτικές πληροφορίες όταν εφαρμόζεται, δυνάμει του παρόντος κανονισμού, ένα καθεστώς ενισχύσεων ή χορηγείται κάποια μεμονωμένη ενίσχυση εκτός τέτοιων καθεστώτων, με σκοπό τη δημοσίευσή τους στην Επίσημη Εφημερίδα της Ευρωπαϊκής Ένωσης. Για τους ίδιους λόγους, είναι σκόπιμο να καθιερωθούν κανόνες σχετικά με τα αρχεία που θα πρέπει να διατηρούν τα κράτη μέλη σχετικά με ενισχύσεις που εξαιρούνται κοινοποιήσεως βάσει του παρόντος κανονισμού. Για τους σκοπούς της ετήσιας έκθεσης που πρέπει να υποβάλλουν στην Επιτροπή τα κράτη μέλη, είναι σκόπιμο η Επιτροπή να θεσπίσει ειδικές απαιτήσεις. Δεδομένης της ευρείας διαθεσιμότητας της αναγκαίας τεχνολογίας, οι συνοπτικές πληροφορίες και η ετήσια έκθεση θα πρέπει να είναι σε ηλεκτρονική μορφή.

(20) Τυχόν παράλειψη από πλευράς ενός κράτους μέλους να συμμορφωθεί προς τις υποχρεώσεις αναφοράς που θεσπίζονται στον παρόντα κανονισμό μπορεί να καταστήσει αδύνατη την από πλευράς Επιτροπής εκτέλεση των καθηκόντων της παρακολούθησης σύμφωνα με το άρθρο 88 παράγραφος 1 της Συνθήκης και, ιδιαίτερα, την αξιολόγηση του αν η σωρευτική οικονομική επίδραση των ενισχύσεων που εξαιρούνται κοινοποιήσεως βάσει του παρόντος κανονισμού είναι τέτοια που να επηρεάζει δυσμενώς τις συνθήκες των συναλλαγών σε βαθμό αντιτιθέμενο στο κοινό συμφέρον. Η ανάγκη αξιολόγησης της σωρευτικής επίδρασης των κρατικών ενισχύσεων απαιτείται ιδιαίτερα εκεί όπου ο ίδιος δικαιούχος μπορεί να λάβει ενισχύσεις χορηγούμενες από διάφορες πηγές. Θα πρέπει συνεπώς η Επιτροπή να μπορεί να αναστέλλει την εφαρμογή του παρόντος κανονισμού για το εν λόγω κράτος μέλος, ή για τμήμα αυτού. Για λόγους νομικής ασφάλειας, ενισχύσεις που έχουν ήδη χορηγηθεί βάσει του παρόντος κανονισμού θα πρέπει να συνεχίσουν να εξαιρούνται. Μόλις υπάρξει πλήρης συμμόρφωση με τις υποχρεώσεις αναφοράς, θα πρέπει να αρχίσει να ισχύει και πάλι ο παρών κανονισμός για το υπόψη κράτος μέλος.

(21) Έχοντας υπόψη την εμπειρία της Επιτροπής στον τομέα αυτό, και ιδιαίτερα τη συχνότητα με την οποία είναι εν γένει αναγκαίο να αναθεωρείται η πολιτική για τις κρατικές ενισχύσεις, είναι σκόπιμο να περιοριστεί η περίοδος εφαρμογής του παρόντος κανονισμού. Εάν λήξει η περίοδος ισχύος του παρόντος κανονισμού χωρίς να παραταθεί, καθεστώτα ενισχύσεων που εξαιρούνται ήδη βάσει του παρόντος κανονισμού θα πρέπει να συνεχίσουν να εξαιρούνται για έξι μήνες.

(22) Είναι σκόπιμο να θεσπιστούν μεταβατικές διατάξεις για κοινοποιήσεις που εκκρεμούν κατά την ημέρα έναρξης ισχύος του παρόντος κανονισμού και για ενισχύσεις που χορηγήθηκαν πριν από την έναρξη ισχύος του παρόντος κανονισμού και δεν κοινοποιήθηκαν κατά παράβαση του άρθρου 88 παράγραφος 3 της Συνθήκης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ 1

ΠΕΔΙΟ ΕΦΑΡΜΟΓΗΣ, ΟΡΙΣΜΟΙ ΚΑΙ ΟΡΟΙ

Άρθρο 1

Πεδίο εφαρμογής

1. Ο παρών κανονισμός εφαρμόζεται σε ενισχύσεις χορηγούμενες σε μικρές και μεσαίες επιχειρήσεις που δραστηριοποιούνται στην παραγωγή, μεταποίηση ή εμπορία προϊόντων αλιείας.

2. Ο παρών κανονισμός δεν εφαρμόζεται:

α) σε ενισχύσεις για δραστηριότητες που σχετίζονται με εξαγωγές, συγκεκριμένα ενισχύσεις που συνδέονται απευθείας με τις εξαγόμενες ποσότητες, την εγκαθίδρυση και λειτουργία δικτύου διανομής ή άλλες τρέχουσες δαπάνες συνδεόμενες με τις εξαγωγικές δραστηριότητες,

β) ενισχύσεις εξαρτώμενες από τη χρήση εγχώριων στη θέση εισαγόμενων αγαθών.

3. Ο παρών κανονισμός δεν εφαρμόζεται σε ενισχύσεις για μεμονωμένα έργα με επιλέξιμες δαπάνες που υπερβαίνουν τα 2 εκατομμύρια ευρώ ή όπου το ποσό της ενίσχυσης υπερβαίνει το 1 εκατομμύριο ευρώ ανά δικαιούχο κατ' έτος.

4. Ο παρών κανονισμός δεν εφαρμόζεται σε ενισχύσεις που εμπίπτουν σε κατηγορία ενισχύσεων που καλύπτονται από το κεφάλαιο 2 εάν η χορήγηση των εν λόγω ενισχύσεων είναι δυνατόν να απολήξει σε μια τέτοια αύξηση του συνολικού ύψους των κρατικών ενισχύσεων που χορηγούνται από ένα κράτος μέλος μέσα σε ένα ημερολογιακό έτος για την εν λόγω κατηγορία, που να υπερβαίνει ένα μέγιστο ποσό. Το μέγιστο αυτό ποσό υπολογίζεται από την Επιτροπή για κάθε κράτος μέλος βάσει του μέσου συνολικού ύψους των νομίμως χορηγηθεισών ενισχύσεων από όλα τα κράτη μέλη για την ίδια κατηγορία κατά τη διάρκεια των ετών 2001, 2002 και 2003 και προβλέπεται για κάθε κράτος μέλος κατ' αναλογία μιας σταθμισμένης εφαρμογής των ακόλουθων αντικειμενικών κριτηρίων:

- κύκλος εργασιών στον τομέα της αλιείας [...] %

- απασχόληση στον τομέα της αλιείας [...] %

- επίπεδο παρέμβασης από τα κοινοτικά διαρθρωτικά ταμεία [...] %.

Ο κανόνας αυτός δεν έχει εφαρμογή σε ενισχύσεις χορηγούμενες βάσει των άρθρων 10 και 12 του παρόντος κανονισμού.

Άρθρο 2

Ορισμοί

Για τους σκοπούς του παρόντος κανονισμού:

1. ως "ενίσχυση" νοείται κάθε μέτρο που πληροί όλα τα κριτήρια που θεσπίζονται στο άρθρο 87 παράγραφος 1 της Συνθήκης·

2. ως "προϊόν αλιείας" νοείται κάθε προϊόν που αλιεύεται στη θάλασσα ή σε εσωτερικά ύδατα καθώς και τα προϊόντα υδατοκαλλιέργειας που παρατίθενται στο άρθρο 1 του κανονισμού (ΕΚ) αριθ. 104/2000(5)·

3. ως "μεταποίηση και εμπορία" νοείται κάθε ενέργεια, συμπεριλαμβανομένου του χειρισμού, κατεργασίας, παραγωγής και διανομής, μεταξύ της στιγμής αλίευσης ή εκφόρτωσης στην ξηρά και του σταδίου του τελικού προϊόντος·

4. ως "μικρές και μεσαίες επιχειρήσεις" ("ΜΜΕ") νοούνται επιχειρήσεις όπως ορίζονται στο παράρτημα Ι του κανονισμού (ΕΚ) αριθ. 70/2001.

Άρθρο 3

Όροι για εξαίρεση

1. Υποκείμενη στο άρθρο 16, μεμονωμένη ενίσχυση εκτός οιουδήποτε καθεστώτος, που πληροί όλους τους όρους του παρόντος κανονισμού, θεωρείται συμβατή με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρείται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι περιέχει ρητή αναφορά στον παρόντα κανονισμό, με παράθεση του τίτλου του και των στοιχείων δημοσίευσής του στην Επίσημη Εφημερίδα της Ευρωπαϊκής Ένωσης.

2. Υποκείμενα στο άρθρο 16, καθεστώτα ενισχύσεων που πληρούν όλους τους όρους που προβλέπονται στον παρόντα κανονισμό θεωρούνται συμβατά με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρούνται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι:

α) τυχόν ενίσχυση που δίνεται στα πλαίσια του εν λόγω καθεστώτος πληροί όλους τους όρους που προβλέπονται στον παρόντα κανονισμό·

β) το καθεστώς περιλαμβάνει ρητή αναφορά στον παρόντα κανονισμό, με παράθεση του τίτλου του και των στοιχείων δημοσίευσής του στην Επίσημη Εφημερίδα της Ευρωπαϊκής Ένωσης.

3. Ενίσχυση χορηγούμενη στα πλαίσια των καθεστώτων που αναφέρονται στην παράγραφο 2 θεωρείται συμβατή με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρείται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι η χορηγούμενη ενίσχυση πληροί άμεσα όλους τους όρους του παρόντος κανονισμού.

4. Πριν να χορηγήσουν οποιαδήποτε ενίσχυση βάσει του παρόντος κανονισμού, τα κράτη μέλη ελέγχουν αν:

α) τα χρηματοδοτούμενα μέτρα και αποτελέσματά τους είναι σύμφωνα με το κοινοτικό δίκαιο·

β) οι δικαιούχοι της ενίσχυσης συμμορφώνονται με τους κανόνες της κοινής αλιευτικής πολιτικής.

ΚΕΦΑΛΑΙΟ 2

ΚΑΤΗΓΟΡΙΕΣ ΕΝΙΣΧΥΣΕΩΝ

Άρθρο 4

Ενίσχυση για ομάδες παραγωγών

Ενίσχυση για τη σύσταση και τη λειτουργία ομάδων ή ενώσεων παραγωγών θεωρείται συμβατή με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρείται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι:

α) η ενίσχυση πληροί τους όρους του άρθρου 15 του κανονισμού (ΕΚ) αριθ. 2792/1999, και

β) το ποσό της ενίσχυσης δεν υπερβαίνει, εκφρασμένο σε ισοδύναμο επιδότησης, το συνολικό ποσοστό των εθνικών και κοινοτικών επιδοτήσεων που καθορίζονται από το παράρτημα IV του κανονισμού (ΕΚ) αριθ. 2792/1999 για τις ενισχύσεις αυτές.

Άρθρο 5

Ενίσχυση για επενδύσεις στην προστασία και ανάπτυξη υδατικών πόρων

Ενίσχυση για επενδύσεις στην προστασία και ανάπτυξη υδατικών πόρων θεωρείται συμβατή με την κοινή αγορά κατά την έννοια του άρθρου 87 παράγραφος 3 εδάφιο (γ) της Συνθήκης και εξαιρείται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι:

α) η ενίσχυση πληροί τους όρους του άρθρου 13 και των σημείων 2 και 2.1 του παραρτήματος ΙΙΙ του κανονισμού (ΕΚ) αριθ. 2792/1999, και

β) το ποσό της ενίσχυσης δεν υπερβαίνει, εκφρασμένο σε ισοδύναμο επιδότησης, το συνολικό ποσοστό των εθνικών και κοινοτικών επιδοτήσεων που καθορίζονται από το παράρτημα IV του κανονισμού (ΕΚ) αριθ. 2792/1999 για τις ενισχύσεις αυτές.

Άρθρο 6

Ενίσχυση για μέτρα καινοτομίας και τεχνική βοήθεια

1. Ενίσχυση για μέτρα καινοτομίας και τεχνική βοήθεια θεωρείται συμβατή με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρείται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι:

α) η ενίσχυση πληροί τους όρους του άρθρου 17 του κανονισμού (ΕΚ) αριθ. 2792/1999, και

β) το ποσό της ενίσχυσης δεν υπερβαίνει, εκφρασμένο σε ισοδύναμο επιδότησης, το συνολικό ποσοστό των εθνικών και κοινοτικών επιδοτήσεων που καθορίζονται από το παράρτημα IV του κανονισμού (ΕΚ) αριθ. 2792/1999 για τις ενισχύσεις αυτές.

2. Ενισχύσεις για καινοτόμα μέτρα και τεχνική βοήθεια εξαιρούνται του πεδίου εφαρμογής της πρώτης παραγράφου εάν σχετίζονται με τις συνήθεις λειτουργικές δαπάνες του δικαιούχου.

Άρθρο 7

Ενίσχυση για επενδύσεις προώθησης και διαφήμισης προϊόντων αλιείας

Ενίσχυση για επενδύσεις προώθησης και διαφήμισης προϊόντων αλιείας θεωρείται συμβατή με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρείται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι:

α) η ενίσχυση αφορά έναν ολόκληρο τομέα ή προϊόν ή ομάδα προϊόντων έτσι ώστε να μην προωθεί τα προϊόντα μιας ή περισσότερων συγκεκριμένων επιχειρήσεων,

β) η ενίσχυση είναι σύμφωνη με τους όρους του άρθρου 14 και του σημείου 3 του παραρτήματος ΙΙΙ του κανονισμού (ΕΚ) αριθ. 2792/1999, και

γ) το ποσό της ενίσχυσης δεν υπερβαίνει, εκφρασμένο σε ισοδύναμο επιδότησης, το συνολικό ποσοστό των εθνικών και κοινοτικών επιδοτήσεων που καθορίζεται από το παράρτημα IV του εν λόγω κανονισμού για τις ενισχύσεις αυτές.

Άρθρο 8

Ενίσχυση για επενδύσεις στη μεταποίηση και εμπορία

Ενίσχυση για επενδύσεις στη μεταποίηση και εμπορία προϊόντων αλιείας θεωρείται συμβατή με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρείται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι:

α) η ενίσχυση συμμορφώνεται με τους όρους του άρθρου 13, και των σημείων 2 και 2.4 του παραρτήματος ΙΙΙ, του κανονισμού (ΕΚ) αριθ. 2792/1999, και

β) το ποσό της ενίσχυσης δεν υπερβαίνει, εκφρασμένο σε ισοδύναμο επιδότησης, το συνολικό ποσοστό των εθνικών και κοινοτικών επιδοτήσεων που καθορίζεται από το παράρτημα IV του κανονισμού (ΕΚ) αριθ. 2792/1999 για τις ενισχύσεις αυτές.

Άρθρο 9

Ενίσχυση για επενδύσεις σε λιμενικές αλιευτικές εγκαταστάσεις

Ενίσχυση για λιμενικές αλιευτικές εγκαταστάσεις που προορίζονται για υποβοήθηση εργασιών εκφόρτωσης και τον εφοδιασμό με προμήθειες αλιευτικών σκαφών θεωρείται συμβατή με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρείται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι:

α) η ενίσχυση συμμορφώνεται με τους όρους του άρθρου 13, και των σημείων 2 και 2.3 του παραρτήματος ΙΙΙ, του κανονισμού (ΕΚ) αριθ. 2792/1999, και

β) το ποσό της ενίσχυσης δεν υπερβαίνει, εκφρασμένο σε ισοδύναμο επιδότησης, το συνολικό ποσοστό των εθνικών και κοινοτικών επιδοτήσεων που καθορίζεται από το παράρτημα IV του κανονισμού (ΕΚ) αριθ. 2792/1999 για τις ενισχύσεις αυτές.

Άρθρο 10

Ενίσχυση για τη μόνιμη διακοπή αλιευτικών δραστηριοτήτων μέσω της διάλυσης αλιευτικών σκαφών ή της διάθεσής τους για μη κερδοσκοπικούς σκοπούς άλλους εκείνων της αλιείας

Ενίσχυση για τη διάλυση αλιευτικών σκαφών καθώς και ενίσχυση για τη μόνιμη διάθεση αλιευτικών σκαφών για μη κερδοσκοπικούς σκοπούς άλλους εκείνων της αλιείας θεωρείται συμβατή με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρείται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι:

α) η ενίσχυση πληροί τους όρους του άρθρου 7, και του σημείου 1.1 του παραρτήματος ΙΙΙ, του κανονισμού (ΕΚ) αριθ. 2792/1999, και

β) το ποσό της ενίσχυσης δεν υπερβαίνει, εκφρασμένο σε ισοδύναμο επιδότησης, το συνολικό ποσοστό των εθνικών και κοινοτικών επιδοτήσεων που καθορίζεται από το παράρτημα IV του κανονισμού (ΕΚ) αριθ. 2792/1999 ή τον κανονισμό (ΕΚ) αριθ. 2370/2002 για τις ενισχύσεις αυτές.

Άρθρο 11

Ενίσχυση για επενδύσεις στους κλάδους υδατοκαλλιέργειας και αλιείας σε εσωτερικά ύδατα

Ενίσχυση για επενδύσεις στην υδατοκαλλιέργεια και αλιείας σε εσωτερικά ύδατα θεωρείται συμβατή με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρείται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι:

α) η ενίσχυση πληροί τους όρους του άρθρου 13, και των σημείων 2 και 2.2 του παραρτήματος ΙΙΙ, του κανονισμού (ΕΚ) αριθ. 2792/1999, και

β) το ποσό της ενίσχυσης δεν υπερβαίνει, εκφρασμένο σε ισοδύναμο επιδότησης, το συνολικό ποσοστό των εθνικών και κοινοτικών επιδοτήσεων που καθορίζεται από το παράρτημα IV του κανονισμού (ΕΚ) αριθ. 2792/1999 για τις ενισχύσεις αυτές.

Άρθρο 12

Κοινωνικοοικονομικά μέτρα

Ενισχύσεις για πρόωρη συνταξιοδότηση αλιέων καθώς και για ατομικές κατ' αποκοπή πριμοδοτήσεις σύμφωνα με τις διατάξεις του άρθρου 12 παράγραφος 1, άρθρου 12 παράγραφος 3 α) έως γ) και άρθρου 12 παράγραφος 4 α) έως ε), καθώς και του παραρτήματος III του κανονισμού (ΕΚ) αριθ. 2792/1999 θεωρούνται συμβατές με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρούνται της υποχρέωσης κοινοποίησης του άρθρου 88 παράγραφος 3 της Συνθήκης υπό την προϋπόθεση ότι το ποσό της ενίσχυσης δεν υπερβαίνει, εκφρασμένο σε ισοδύναμο επιδότησης, το συνολικό ποσοστό των εθνικών και κοινοτικών επιδοτήσεων που καθορίζεται από το παράρτημα IV του εν λόγω κανονισμού για τις ενισχύσεις αυτές.

ΚΕΦΑΛΑΙΟ 3

ΚΟΙΝΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 13

Στάδια πριν από τη χορήγηση της ενίσχυσης

1. Για να προκριθεί για εξαίρεση βάσει του παρόντος κανονισμού, ενίσχυση στα πλαίσια καθεστώτος ενισχύσεων θα χορηγείται για αναληφθείσες δραστηριότητες ή ληφθείσες υπηρεσίες μόνον αφού το καθεστώς ενισχύσεων έχει συσταθεί και δημοσιευτεί σύμφωνα με τον παρόντα κανονισμό.

Εάν το καθεστώς ενισχύσεων δημιουργεί αυτόματο δικαίωμα λήψης της ενίσχυσης, χωρίς να απαιτείται οποιαδήποτε περαιτέρω ενέργεια σε διοικητικό επίπεδο, η ίδια η ενίσχυση μπορεί να χορηγείται μόνον αφού το καθεστώς ενισχύσεων έχει συσταθεί και δημοσιευτεί σύμφωνα με τον παρόντα κανονισμό.

Εάν το καθεστώς ενισχύσεων απαιτεί την υποβολή αίτησης στην υπόψη αρμόδια αρχή, η ίδια η ενίσχυση μπορεί να χορηγείται μόνον εφόσον εκπληρούνται οι ακόλουθες συνθήκες:

α) το καθεστώς ενισχύσεων πρέπει να έχει συσταθεί και δημοσιευτεί σύμφωνα με τον παρόντα κανονισμό·

β) πρέπει να έχει υποβληθεί κατάλληλη αίτηση στην υπόψη αρμόδια αρχή·

γ) η αίτηση πρέπει να έχει γίνει δεκτή από την υπόψη αρμόδια αρχή με τρόπο που να υποχρεώνει την εν λόγω αρχή να χορηγήσει την ενίσχυση, με σαφή υπόδειξη του προς χορήγηση ποσού της ενισχύσεως· η εν λόγω αποδοχή από την αρμόδια αρχή μπορεί να γίνει μόνον εφόσον δεν έχει εξαντληθεί ο διαθέσιμος για την ενίσχυση ή το καθεστώς ενισχύσεων προϋπολογισμός.

2. Για να προκριθεί για εξαίρεση βάσει του παρόντος κανονισμού, μεμονωμένη ενίσχυση εκτός οιουδήποτε καθεστώτος ενισχύσεων θα χορηγείται για αναληφθείσες δραστηριότητες ή ληφθείσες υπηρεσίες μόνον εφόσον ικανοποιούνται τα κριτήρια των σημείων β) και γ) του τρίτου εδαφίου της παραγράφου 1.

Άρθρο 14

Σώρευση

Ενίσχυση που χορηγείται βάσει του παρόντος κανονισμού δεν σωρεύεται με καμμία άλλη κρατική ενίσχυση κατά την έννοια του άρθρου 87 παράγραφος 1 της Συνθήκης σε σχέση με τις ίδιες επιλέξιμες δαπάνες, εάν η σώρευση αυτή είναι δυνατόν να οδηγήσει σε ένταση ενισχύσεως ή ύψος ενισχύσεως που υπερβαίνει το μέγιστο ύψος που θεσπίζεται στον παρόντα κανονισμό.

Άρθρο 15

Διαφάνεια και παρακολούθηση

1. Κατά την εφαρμογή καθεστώτος ενισχύσεων, ή τη χορήγηση μεμονωμένης ενίσχυσης εκτός οιουδήποτε καθεστώτος, που εξαιρείται βάσει του παρόντος κανονισμού, τα κράτη μέλη υποβάλλουν, μέσα σε 20 εργάσιμες ημέρες, στην Επιτροπή, με σκοπό τη δημοσίευσή της στην Επίσημη Εφημερίδα της Ευρωπαϊκής Ένωσης, σύνοψη των πληροφοριών σχετικά με το εν λόγω καθεστώς ενισχύσεων ή τη μεμονωμένη ενίσχυση με τη μορφή που προβλέπεται στο παράρτημα Ι. Οι εν λόγω πληροφορίες παρέχονται σε ηλεκτρονική μορφή.

2. Τα κράτη μέλη διατηρούν λεπτομερή αρχεία σχετικά με τα καθεστώτα ενισχύσεων που εξαιρούνται βάσει του παρόντος κανονισμού, τις επιμέρους ενισχύσεις που χορηγούνται στα πλαίσια αυτών των καθεστώτων και τις μεμονωμένες ενισχύσεις που εξαιρούνται βάσει του παρόντος κανονισμού και χορηγούνται εκτός οιουδήποτε υφιστάμενου καθεστώτος ενισχύσεων. Τα αρχεία αυτά περιέχουν όλες τις πληροφορίες που είναι αναγκαίες για να διαπιστωθεί ότι πληρούνται οι συνθήκες για εξαίρεση, όπως προβλέπεται στον παρόντα κανονισμό, συμπεριλαμβανομένων και πληροφοριών για το καθεστώς της εταιρείας ως ΜΜΕ. Τα κράτη μέλη διατηρούν αρχείο για μια μεμονωμένη ενίσχυση για διάστημα 10 χρόνων από την ημερομηνία κατά την οποία χορηγήθηκε και, για ένα καθεστώς ενισχύσεων, για 10 χρόνια από την ημερομηνία κατά την οποία χορηγήθηκε η τελευταία επιμέρους ενίσχυση στα πλαίσια του εν λόγω καθεστώτος. Με γραπτή αίτηση, το υπόψη κράτος μέλος παρέχει στην Επιτροπή, μέσα σε διάστημα 20 εργάσιμων ημερών ή μεγαλύτερο όπως τυχόν καθορίζεται στην αίτηση, όλες τις πληροφορίες που η Επιτροπή θεωρεί αναγκαίες για να αξιολογηθεί αν υπήρξε συμμόρφωση με τους όρους του παρόντος κανονισμού.

3. Τα κράτη μέλη λειτουργούν σύστημα παρακολούθησης που παρέχει τη δυνατότητα υπολογισμού του συνολικού ύψους της ληφθείσας και εξαιρούμενης από τον παρόντα κανονισμό ενίσχυσης από ένα δικαιούχο, συμπεριλαμβανομένης και κάθε τυχόν ενισχύσεως που καταβλήθηκε σε διαφορετικά επίπεδα του υπόψη κράτους μέλους, και κάθε τυχόν κοινοτικής στήριξης που μπορεί να λάβει ο δικαιούχος.

4. Τα κράτη μέλη συντάσσουν έκθεση σχετικά με την εφαρμογή του παρόντος κανονισμού για κάθε ολόκληρο ή μέρος ημερολογιακού έτους κατά τη διάρκεια του οποίου εφαρμόζεται ο παρών κανονισμός, με τη μορφή που προβλέπεται στο παράρτημα ΙΙ, σε ηλεκτρονική μορφή. Η έκθεση αυτή ενσωματώνεται στην ετήσια έκθεση που υποβάλλεται από τα κράτη μέλη σύμφωνα με το άρθρο 21 παράγραφος 1 του κανονισμού (ΕΚ) αριθ. 659/1999 του Συμβουλίου(6), και υποβάλλεται μέχρι τις 30 Μαρτίου του έτους που ακολουθεί το ημερολογιακό έτος που καλύπτεται από την έκθεση. Κάθε κράτος μέλος υποβάλλει ωστόσο μία και μοναδική έκθεση, η οποία καλύπτει το σύνολο των ενισχύσεων που χορηγήθηκαν σε όλα τα διοικητικά και νομοθετικά επίπεδα του εν λόγω κράτους μέλους. Η έκθεση αυτή δίνεται σε ηλεκτρονική μορφή.

5. Μόλις ένα καθεστώς ενισχύσεων τίθεται σε ισχύ, ή χορηγείται μεμονωμένη ενίσχυση εκτός καθεστώτος ενισχύσεων που εξαιρείται βάσει του παρόντος κανονισμού, τα κράτη μέλη δημοσιεύουν στο Διαδίκτυο το πλήρες κείμενο του εν λόγω καθεστώτος, ή τα κριτήρια και τους όρους υπό τους οποίους χορηγείται η εν λόγω μεμονωμένη ενίσχυση. Η διεύθυνση των ιστοσελίδων κοινοποιείται στην Επιτροπή μαζί με τη σύνοψη των πληροφοριών σχετικά με την ενίσχυση, που απαιτείται σύμφωνα με την παράγραφο 1. Περιλαμβάνεται επίσης στην ετήσια έκθεση που υποβάλλεται σύμφωνα με την παράγραφο 4.

Άρθρο 16

Αναστολή εφαρμογής

1. Όταν ένα κράτος μέλος δεν υποβάλλει όλες τις πληροφορίες που απαιτούνται στην ετήσια έκθεση που αναφέρεται στο άρθρο 15 παράγραφος 4, ή δεν το πράττει για όλες τις γεωγραφικές περιοχές στα όρια του εν λόγω κράτους μέλους, μέχρι την ημερομηνία που αναφέρεται στην εν λόγω παράγραφο, η Επιτροπή μπορεί, ανάλογα με το βαθμό της μη συμμόρφωσης, να αναστείλει την εφαρμογή του συνόλου ή μέρους του παρόντος κανονισμού για το εν λόγω κράτος μέλος, με απόφασή της απευθυνόμενη στο εν λόγω κράτος μέλος. Πριν να εκδώσει μια τέτοια απόφαση, η Επιτροπή δίνει τη δυνατότητα στο κράτος μέλος να εκφράσει τις απόψεις του.

Εάν οι πληροφορίες που απαιτούνται στην ετήσια έκθεση είναι ατελείς μόνον όσον αφορά μία ή περισσότερες γεωγραφικές περιοχές του κράτους μέλους, η αναστολή εφαρμόζεται μόνο για τις εν λόγω περιοχές.

Η απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Ορίζει την ημερομηνία από την οποία πρόκειται να ανασταλεί η εφαρμογή του παρόντος κανονισμού. Η εν λόγω ημερομηνία δεν μπορεί να είναι συντομότερη των 90 ημερολογιακών ημερών από τη δημοσίευση της απόφασης.

2. Η αναστολή της εφαρμογής του παρόντος κανονισμού δεν θίγει κατά κανένα τρόπο:

α) μεμονωμένη ενίσχυση, όταν η απόφαση χορήγησης της ενίσχυσης κοινοποιήθηκε στον δικαιούχο πριν από την ημερομηνία που ορίζεται στην απόφαση της Επιτροπής για αναστολή εφαρμογής του παρόντος κανονισμού,

β) επιμέρους ενίσχυση που χορηγήθηκε βάσει καθεστώτος εξαιρούμενου βάσει του παρόντος κανονισμού, το οποίο υιοθετήθηκε πριν από την ημερομηνία δημοσίευσης της απόφασης της Επιτροπής για αναστολή εφαρμογής του παρόντος κανονισμού, έστω κι αν η επιμέρους ενίσχυση καταβάλλεται μετά την ημερομηνία που ορίζεται στην απόφαση της Επιτροπής.

3. Όταν ένα κράτος μέλος συμμορφωθεί στη συνέχεια με τις υποχρεώσεις του αναφοράς που προβλέπονται στο άρθρο 15 παράγραφος 4, η Επιτροπή αίρει χωρίς καθυστέρηση την αναστολή εφαρμογής του παρόντος κανονισμού, με απόφαση που απευθύνεται στο εν λόγω κράτος μέλος και δημοσιεύεται στην Επίσημη Εφημερίδα της Ευρωπαϊκής Ένωσης.

Εάν το κράτος μέλος συμμορφωθεί σε σχέση με ορισμένες γεωγραφικές περιοχές για τις οποίες ανεστάλη η εφαρμογή, η αναστολή αίρεται χωρίς καθυστέρηση σε σχέση με τις εν λόγω γεωγραφικές περιοχές.

Η απόφαση της Επιτροπής με την οποία αίρεται η αναστολή εφαρμογής του παρόντος κανονισμού ισχύει από την αμέσως επόμενη ημέρα της δημοσιεύσεώς της στην Επίσημη Εφημερίδα της Ευρωπαϊκής Ένωσης.

Εάν η Επιτροπή κρίνει ότι οι πληροφορίες που παρασχέθηκαν από ένα κράτος μέλος, ως αντίδραση σε απόφαση σύμφωνα με την παράγραφο 1, δεν ικανοποιούν τις υποχρεώσεις αναφοράς που προβλέπονται στο άρθρο 15 παράγραφος 4 για το σύνολο ή μέρος της επικρατείας του, ενημερώνει σχετικά το κράτος μέλος μέσα σε είκοσι εργάσιμες ημέρες από τη λήψη των πληροφοριών με απόφαση στην οποία υποδεικνύεται ποιες πληροφορίες λείπουν ακόμη.

Άρθρο 17

Έναρξη ισχύος και πεδίο εφαρμογής

1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Έχει εφαρμογή μέχρι τις 31 Δεκεμβρίου 2006.

2. Κάθε αναφορά που γίνεται στον παρόντα κανονισμό σε κοινοτικό δίκαιο ή κατευθυντήριες γραμμές της Επιτροπής θα ερμηνεύεται ως συμπεριλαμβάνουσα και αναφορά σε οποιαδήποτε τυχόν αλλαγή γίνει στα μέσα αυτά μετά την έναρξη ισχύος του παρόντος κανονισμού.

3. Κοινοποιήσεις εκκρεμούσες κατά το χρόνο έναρξης ισχύος του παρόντος κανονισμού αξιολογούνται σύμφωνα με τις διατάξεις του. Εφόσον δεν πληρούνται οι όροι του παρόντος κανονισμού, η Επιτροπή εξετάζει τις εν λόγω εκκρεμούσες κοινοποιήσεις βάσει των κατευθυντήριων γραμμών της Κοινότητας για τις κρατικές ενισχύσεις στον τομέα της αλιείας.

Μεμονωμένες ενισχύσεις και καθεστώτα ενισχύσεων που εφαρμόζονται πριν από την έναρξη ισχύος του παρόντος κανονισμού και ενισχύσεις που χορηγήθηκαν στα πλαίσια αυτών των καθεστώτων χωρίς έγκριση της Επιτροπής και κατά παράβαση της απαίτησης κοινοποίησης του άρθρου 88 παράγραφος 3 της Συνθήκης θεωρούνται συμβατές με την κοινή αγορά κατά την έννοια του άρθρου 87 παράγραφος 3 εδάφιο γ) της Συνθήκης και εξαιρούνται εφόσον πληρούν τους όρους του άρθρου 3 του παρόντος κανονισμού, πλην της απαίτησης της παραγράφου 1 και της παραγράφου 2 εδάφιο β) του εν λόγω άρθρου για ρητή αναφορά στον παρόντα κανονισμό. Τυχόν ενίσχυση που δεν πληροί τους εν λόγω όρους αξιολογείται από την Επιτροπή σύμφωνα με τα σχετικά πλαίσια, κατευθυντήριες γραμμές, κοινοποιήσεις και οδηγίες.

4. Καθεστώτα ενισχύσεων που εξαιρούνται βάσει του παρόντος κανονισμού παραμένουν εξαιρούμενα για μια περίοδο προσαρμογής έξι μηνών από την ημερομηνία που προβλέπεται στο δεύτερο εδάφιο της παραγράφου 1.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, ...

Για την Επιτροπή

...

Μέλος της Επιτροπής

(1) ΕΕ L 142 της 14.5.1998, σ. 1.

(2) ΕΕ L 10 της 13.1.2001, σ. 33.

(3) ΕΕ C 19 της 20.1.2001, προς αντικατάσταση από τις νέες κατευθυντήριες γραμμές (βλέπε σχέδιο υιοθετηθέν από την Επιτροπή στις ...).

(4) ΕΕ L 358 της 31.12.2002, σ. 49.

(5) ΕΕ L 17 της 21.1.2000, σ. 22.

(6) ΕΕ L 83 της 27.3.1999, σ. 1.

ΠΑΡΑΡΤΗΜΑ I

>PIC FILE= "C_2003265EL.002502.TIF">

ΠΑΡΑΡΤΗΜΑ II

>PIC FILE= "C_2003265EL.002602.TIF">